b"\n_START_ARTICLE_\nHieracium amplexicaule\n_START_SECTION_\nMorfologia\n_START_PARAGRAPH_\nPlanta d'al\xc3\xa7ada variable, entre 30 i 60 cm., formada per un grup de fulles basals normalment verdes al temps del principi de la floraci\xc3\xb3, o b\xc3\xa9 ja assecant-se amb temps massa eixut, i una tija amb diverses fulles amplexicaules, generalment de 4 a 6, que sost\xc3\xa9 una infloresc\xc3\xa8ncia en forma paniculada-corimbosa amb un nombre de cap\xc3\xadtols entre 5 i 20._NEWLINE_Les fulles basals s\xc3\xb3n oblanceolades i llargament atenuades en pec\xc3\xadol m\xc3\xa9s o menys alat, sovint una mica dentades. Les fulles caulinars s\xc3\xb3n ovades, enteres o dentades, de mida decreixent cap a la part superior. Exemplars molt desenvolupats poden tenir alguna fulla oblonga o subpanduriforme dentada o no, a la part inferior._NEWLINE_La tija sol estar ramificada a la infloresc\xc3\xa8ncia, o pot tenir algunes ramificacions m\xc3\xa9s avall en exemplars prou desenvolupats._NEWLINE_Els cap\xc3\xadtols estan continguts per un conjunt de br\xc3\xa0ctees lanceolades que formen l'involucre d'un conjunt de flors ligulades grogues, i amb els estils tamb\xc3\xa9 grocs. Aquenis de 3 a 4,5 mm. de longitud, negres a la maturitat, sobre un receptacle amb p\xc3\xa8ls curts._NEWLINE_Tota la planta est\xc3\xa0 coberta de p\xc3\xa8ls glandulosos que li donen un tacte apegal\xc3\xb3s. Hi ha tamb\xc3\xa9 p\xc3\xa8ls fins a la part inferior de la tija i principi del pec\xc3\xadol de les fulles basals. A la summitat, br\xc3\xa0ctees involucrals i una mica per sota, s'hi poden veure p\xc3\xa8ls asteriformes.\n_START_SECTION_\nH\xc3\xa0bitat\n_START_PARAGRAPH_\nPreferentment llocs boscans i muntanyencs entre 700 i els 2400 m. Les escletxes de roques s\xc3\xb3n un bon refugi contra l'activitat de cert tipus de fauna."